Zara istus suures mugavas tugitoolis, mis jättis tema jalad ja keha suuremalt osalt tammise laua taha varju, tuues nii esile vaid naise täidlase büsti, mida varjas musta põhitooniga uhke, erinevate  tikandite, narmaste ja kuldniitidega kaunistatud suur õlasall. Salli palistasid vaheldumisi galaktikaspiraalid, mis läksid hoomamatult üle ruunimärkideks, suurteks viisnurkadeks, taaveti tähtedeks, poolkuudeks, ristideks ja kohati ka sarvilisteks kolpadeks. Kujundeid oli palju, nad olid väiksed ja tundusid esmapilgul lihtsalt sigri-migrilise mustrina, lähemal vaatlemisel aga ei jäänud kahtlustki, et kui mitte midagi muud, oli see õlasall tõenäoliselt Zara ametirüü kõige olulisemaks osaks.